b'\n_START_ARTICLE_\nPaul Cernovodeanu\n_START_SECTION_\nBiografie\n_START_PARAGRAPH_\nPaul Cernovodeanu s-a n\xc4\x83scut la 11 februarie 1927 la Bucure\xc8\x99ti. A absolvit \xc8\x98coala Superioar\xc4\x83 de Arhivistic\xc4\x83 \xc3\xaen 1948 \xc8\x99i \xc8\x99i-a luat licen\xc8\x9ba \xc3\xaen istorie la Facultatea de Istorie \xc8\x99i Filosofie din Bucure\xc8\x99ti \xc3\xaen 1950. \xc3\x8en facultate l-a avut drept profesor pe Gheorghe Br\xc4\x83tianu, care l-a remarcat \xc3\xaen cadrul seminarului de istorie universal\xc4\x83, iar coleg de genera\xc8\x9bie i-a fost \xc8\x98erban Papacostea._NEWLINE_\xc3\x8encep\xc3\xa2nd cu 1948 a fost cercet\xc4\x83tor la Institutul de istorie al Academiei Republicii Populare Rom\xc3\xa2ne, p\xc3\xa2n\xc4\x83 c\xc3\xa2nd a fost epurat din motive politice \xc3\xaen 1952. A fost angajat \xc3\xaen 1956 ca muzeograf la Muzeul de istorie al ora\xc8\x99ului Bucure\xc8\x99ti._NEWLINE_\xc3\x8en 1970 a ob\xc8\x9binut doctoratul cu teza Rela\xc8\x9biile Angliei cu \xc8\x9a\xc4\x83rile Rom\xc3\xa2ne \xc3\xaen cadrul politicii sale orientale din perioada 1660-1714. A activat la Institutul de Istorie \xe2\x80\x9eNicolae Iorga\xe2\x80\x9d, unde a fost director adjunct \xc3\xaentre 1990-1997._NEWLINE_A fost coordonator \xc8\x99i autor al volumului VI din Istoria Rom\xc3\xa2nilor, ap\xc4\x83rut la Editura Enciclopedic\xc4\x83, sub egida Academiei Rom\xc3\xa2ne. A fost co-autor al volumului C\xc4\x83l\xc4\x83tori str\xc4\x83ini despre \xc8\x9a\xc4\x83rile Rom\xc3\xa2ne \xc3\xaen secolul al XIX-lea. Serie nou\xc4\x83. Volumul 4: (1841-1846), ap\xc4\x83rut \xc3\xaen 2007 la Editura Academiei Rom\xc3\xa2ne._NEWLINE_Paul Cernovodeanu a adus o contribu\xc8\x9bie \xc3\xaensemnat\xc4\x83 la baza de informa\xc8\x9bie privitoare la politica extern\xc4\x83 a lui Constantin Br\xc3\xa2ncoveanu, prin publicarea \xc3\xaen Revista Arhivelor a unui num\xc4\x83r de scrisori inedite ale domnului din arhive din Rom\xc3\xa2nia, Polonia \xc8\x99i Ungaria._NEWLINE_Paul Cernovodeanu a murit la 6 septembrie 2006.'